КВАЛИФИКАЦИОННА ХАРАКТЕРИСТИКА
СПЕЦИАЛНОСТ „ТВОРЧЕСКИ ИНДУСТРИИ И БИЗНЕС“, 
ОКС БАКАЛАВЪР

ЦЕЛИ НА ОБУЧЕНИЕТО
Целта на обучението в специалност „Творчески индустрии и бизнес“ е да предостави знания, умения и опит в подготовката на специалисти, които да осигурят устойчивост, развитие и конкурентоспособност на бизнеса чрез създаване, закрила и управление на интелектуалната собственост. Обучението отразява тенденциите в глобалното преориентиране на икономиките към икономика на знанията, трансформирането на  класическите икономически ресурси като труд и капитал и добавянето на нови като знанието, творчеството и интелектуалната собственост, които стават източник на просперитет на микро- и макро-икономическо ниво. Именно тези международни тенденции обуславят актуалността на специалността и на изучаваните в нея дисциплини, които отразяват особеностите на икономиката на знанието и принципите на нейното функциониране и на свързаните с нея икономически сектори. Особеност на икономиката на знанието е, че в нея се възпроизвеждат икономическите ресурси като знание и творчество и се използват нови такива като индивидуалният талант и интелектуалната собственост. Частта от икономиката на знанието, в която човешкият капитал като талант и интелектуална собственост се използва за икономически ресурс се нарича творческа икономика. Индустриалното експлоатиране на тези ресурси се осъществява така наречените творчески индустрии, които функционират както в сектора на материалното производство (индустриалния сектор), така и в извънматериалното производство (секторите на културата, науката и образованието). Именно новите икономически ресурси, използвани от творческите индустрии са причина за реализиране на положителни икономически ефекти и устойчив растеж.
Основните цели на обучението са:
•	Студентите да придобият нужните знания в областта на творческите индустрии;
•	Студентите да придобият практико-приложни умения и опит в областта на творческите индустрии.

СЪДЪРЖАНИЕ НА ОБУЧЕНИЕТО
Творческите индустрии са функционално обвързани в междуиндустриални отношения с индустрии от други стопански сектори, поради което могат да бъдат разделени на: творчески индустрии в сектора на материално производство, представени от иновативните и високотехнологичните производства, наричани иновационни индустрии. В сектора на културата творческите индустрии се наричат културни индустрии и тяхното функциониране е приоритетно основано на бизнеса с интелектуална собственост в областите на науката, литературата и изкуството. Основни културни индустрии са музикалната, филмовата, радио-телевизионната, издателската, софтуерната и други. В сферата на науката, научно-изследователската и развойната дейност, и образованието творческите индустрии се наричат креативни индустрии. Новите бизнес модели, прилагани от дейността на творческите предприятия, налагат интелектуалната собственост като водещ фактор за развитие на бизнеса в творческите индустрии. Тя определя икономическите аспекти на творчеството като ресурс във възможността да бъде индустриализирано и превърнато в творчески продукт за задоволяване на определени обществени потребности. Икономическите характеристики на интелектуалната собственост чрез индустриализирането на нейните обекти като изобретения, ноу-хау, различни произведения и други, допринасят за развитието на творческото предприемачество. Така чрез насърчаване на иновационната дейност и увеличаване на продуктивността на творческите предприятия, интелектуалната собственост създава условия за устойчив икономически растеж.
Обучението в специалността се провежда чрез общотеоретични дисциплини в трети курс, чието изучаване поставя основата на фундаментални знания от областта на интелектуалната собственост и по-конкретно подсистемата на художествената собственост. На студентите се предоставят знания и от областта на предприемачеството, маркетинга и бизнес мениджмънта. Специализираното обучение се провежда в четвърти курс, където в дълбочина се изучават основните културни индустрии, принципите за закрилата и управлението на създаваната и индустриализираната от тях интелектуална собственост и способите за финансиране в културата.

ЗНАНИЯ, УМЕНИЯ И ПРОФЕСИОНАЛНИ КОМПЕТЕНТНОСТИ
Студентите, обучавани в специалност „Творчески индустрии и бизнес“ получават знания за:
•	същността и спецификите на творческите индустрии и тяхното място в икономиката на страната;
•	икономическата организация на творческите индустрии – структурни звена и принципи на тяхното функциониране и управление;
•	бизнес моделите, в които се организира дейността на творческите предприятия;
•	основите на бизнеса с интелектуална собственост в творческите индустрии;
•	традиционните и новите бизнес модели за реализация на творческия продукт на творческите индустрии и др.

Студентите, обучавани в специалност „Творчески индустрии и бизнес“ придобиват умения за:
•	идентифициране на интелектуалната собственост в творческите индустрии;
•	идентифициране на традиционните и новите бизнес модели в творческите индустрии;
•	проучвания за тенденции в развитието на творческите индустрии в страната и чужбина;
•	разработване на проекти и финансиране на творческите предприятия в индустриите;
•	комуникиране с бизнес партньори и водене на преговори за създаване, придобиване и използване на интелектуалната собственост в творческите индустрии т.нар. лицензиране;
•	разработване на договори за дарителство, спонсорство, меценатство и реклама в творческите индустрии.

ПРОФЕСИОНАЛНА РЕАЛИЗАЦИЯ И 
ВЪЗМОЖНОСТИ ЗА ПРОДЪЛЖАВАНЕ НА ОБУЧЕНИЕТО

Завършилите специалност „Творчески индустрии и бизнес“ могат да се реализират като икономисти, управленци и администратори във всички сектори на стопанството и във всички организации, чиято дейност е основана на създаване и/или управление на интелектуална собственост. Те могат професионално да се реализират като:
•	държавни служители в Министерството на културата, Националното патентно ведомство, Комисията за защита на конкуренцията, Министерство на отбраната, Министерство на вътрешните работи, Агенция Митници, ГДБОП и др.;
•	служители, специалисти и експерти в международни междуправителствени и неправителствени организации като Световната организация за интелектуална собственост, ЮНЕСКО, Световната търговска организация, Международния съюз за закрила на новите сортове растения и др.;
•	специалисти в организации за колективно управление на авторски и сродни на тях права като Музикаутор, Филмаутор, Артистаутор, ПРОФОН, АБРО, БАККО и др.;
•	специалисти в музикални, филмови, издателски, софтуерни, рекламни и други фирми, които създават, използват, реализират или промотират интелектуални продукти;
•	специалисти в музеи, галерии, киносалони, театрални и други културни организации, в Националните центрове за книгата, театъра, музиката, танца, Националния филмов център и други организации в сферата на изкуствата и културата;
•	специалисти в радио- и телевизионни организации;
•	сътрудници в научноизследователски институти, бизнес центрове, технологични и бизнес паркове;
•	служители във фирмените отдели по иновации, научно-техническа информация, маркетинг, реклама и др.;
•	служители в адвокатски кантори, дружества и бюра с предмет на дейност в областта на закрилата и защитата на интелектуалната собственост;
•	консултанти по интелектуална собственост, представители по индустриална собственост и др.